http://www.thaigov.go.th

วันนี้ (17 ตุลาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติการทะเบียนราษฎร (ฉบับที่ ..) พ.ศ. ....

2. เรื่อง ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (แก้ไขเพิ่มเติมให้บริษัทจำกัดดำเนินการได้ในประเด็นหุ้นกู้แปลงสภาพ การทยอยให้หุ้น (Vesting)สิทธิที่จะซื้อหุ้นในราคาที่กำหนด (ESOP) และ

หุ้นบุริมสิทธิ) และร่างพระราชบัญญัติกำหนดความผิดเกี่ยวกับ

ห้างหุ้นส่วนจดทะเบียน ห้างหุ้นส่วนจำกัดบริษัทจำกัด สมาคม และมูลนิธิ

(ฉบับที่ ..) พ.ศ. .... จำนวน 2 ฉบับ

3. เรื่อง ร่างประกาศสภาความมั่นคงแห่งชาติ เรื่อง หลักเกณฑ์ วิธีการ เงื่อนไข และการ ยกเลิกการประกาศสถานการณ์อันเป็นภัยคุกคาม และการกำหนดระดับความ ร้ายแรงของภัยคุกคามในด้านการก่อการร้าย

4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด

พ.ศ. ....

5. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ

พ.ศ. 2559 รวม 6 ฉบับ

6. เรื่อง ร่างกฎกระทรวงกำหนดอัตราค่าภาคหลวงแร่ พ.ศ. .... และร่างกฎกระทรวง กำหนดอัตราค่าธรรมเนียม พ.ศ. .... รวม 2 ฉบับ

7. เรื่อง ร่างประกาศกระทรวงการคลัง เรื่อง กำหนดประเภทสินค้าที่ผู้ประกอบ อุตสาหกรรมมีสิทธิได้รับคืนหรือยกเว้นภาษี ตามมาตรา 23 วรรคหนึ่ง ได้รับ ยกเว้นจากบทบังคับแห่งมาตรา 23

8. เรื่อง ร่างระเบียบสำนักนายกรัฐมนตรี ว่าด้วยการช่วยเหลือเกษตรกรและผู้ยากจน (ฉบับที่ ..) พ.ศ. ....และร่างระเบียบสำนักนายกรัฐมนตรี ว่าด้วยกองทุนหมุนเวียน เพื่อการกู้ยืมแก่เกษตรกรและผู้ยากจน (ฉบับที่ ..) พ.ศ. .... รวม 2 ฉบับ

9. เรื่อง  ร่างประกาศกระทรวงพาณิชย์  เรื่อง กำหนดให้สินค้าที่ใช้ได้สองทางเป็นสินค้าที่ ต้องขออนุญาตและกำหนดสินค้าที่ต้องปฏิบัติตามมาตรการจัดระเบียบในการ ส่งออกไปนอกราชอาณาจักร (ฉบับที่ 2) พ.ศ. ....

|  |
| --- |
| **เศรษฐกิจ- สังคม** |

10. เรื่อง การเพิ่มอัตราข้าราชการตั้งใหม่ของสำนักงานคณะกรรมการพัฒนาการเศรษฐกิจ และสังคมแห่งชาติ

11. เรื่อง ขอความเห็นชอบโครงการตลาดประชารัฐ

|  |
| --- |
| **ต่างประเทศ** |

12. เรื่อง การส่งกองกำลังทหารช่างเข้าร่วมในภารกิจ United Nations Mission in South Sudan (UNMISS)

13. เรื่อง ร่างบันทึกความเข้าใจว่าด้วยการผ่านแดนสินค้าระหว่างกรมศุลกากรแห่ง ราชอาณาจักรไทย และกรมศุลกากรและสรรพสามิตแห่งราชอาณาจักรกัมพูชา

14. เรื่อง การประชุมสภารัฐมนตรีสมาคมแห่งมหาสมุทรอินเดีย ครั้งที่ 17 ณ เมืองเดอร์บัน ประเทศแอฟริกาใต้

15. เรื่อง ขอความเห็นชอบหลักเกณฑ์ รูปแบบ วิธีการ และเงื่อนไขในการดำเนินการจัด การศึกษาของสถาบันอุดมศึกษาที่มีศักยภาพสูงจากต่างประเทศ

16. เรื่อง ขอความเห็นชอบร่างเอกสารแนวความคิดในกรอบการประชุมรัฐมนตรีกลาโหม อาเซียน และการลงนามในร่างปฏิญญาร่วมของรัฐมนตรีกลาโหมอาเซียน

|  |
| --- |
| **แต่งตั้ง** |

17. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ

(กระทรวงเกษตรและสหกรณ์)

18. เรื่อง แต่งตั้งรองประธานกรรมการคนที่สองและกรรมการผู้ทรงคุณวุฒิในคณะกรรมการ กองทุนสนับสนุนการสร้างเสริมสุขภาพ

19. เรื่อง แต่งตั้งกรรมการผู้ช่วยรัฐมนตรี

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการทะเบียนราษฎร (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติการทะเบียนราษฎร (ฉบับที่ ..) พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงทรัพยากรธรรมชาติและสิ่งแวดล้อม และสำนักงานสภาความมั่นคงแห่งชาติไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญร่างพระราชบัญญัติฯ** เป็นการแก้ไขเพิ่มเติมพระราชบัญญัติการทะเบียนราษฎร พ.ศ. 2534 ซึ่งแก้ไขเพิ่มเติมโดยพระราชบัญญัติการทะเบียนราษฎร (ฉบับที่ 2) พ.ศ. 2551 เพื่อเป็นเครื่องมือในการสนับสนุนการพัฒนาประเทศ เช่น การเชื่อมโยงระบบคอมพิวเตอร์เพื่อใช้ประโยชน์จากฐานข้อมูลทะเบียนราษฎร ในการปฏิบัติราชการหรือการดำเนินนโยบายของรัฐ หรือส่วนราชการต่าง ๆ เป็นต้น การจัดระเบียบสังคมและรองรับการจัดการประชากรของประเทศไทยในประชาคมอาเซียน การกำหนดเลขประจำบ้านและจัดทำทะเบียนบ้านของบ้านที่ปลูกสร้างโดยไม่ถูกต้องเพื่อสนับสนุนมาตรการป้องกันการบุกรุกที่ดินของรัฐ การกำหนดเลขประจำตัวประชาชนให้แก่ราษฎรไทยที่เกิดในต่างประเทศ รวมถึงการพิสูจน์สิทธิของบุคคล การแก้ไขปัญหาเด็กซึ่งถูกทอดทิ้ง เด็กเร่ร่อนและเด็กที่ไม่ปรากฏบุพการีให้ได้รับการจดทะเบียนการเกิด เพื่อประโยชน์ในการใช้สิทธิต่าง ๆ และเพื่อเป็นการแก้ไขปัญหาการแจ้งย้ายที่อยู่ให้มีผลตามกฎหมาย ซึ่งเป็นการให้สิทธิและเพิ่มความสะดวกในการปฏิบัติ ตามกฎหมายแก่ประชาชนมากยิ่งขึ้น อันจะเป็นประโยชน์ต่อการบริหารราชการแผ่นดิน

ร่างพระราชบัญญัติฉบับนี้เป็นการดำเนินการให้สอดคล้องกับข้อเสนอของสภาปฏิรูปแห่งชาติที่ขอให้พิจารณาปรับปรุงแก้ไขกฎหมายให้สอดคล้องกับพันธกรณีระหว่างประเทศที่ประเทศไทยได้เข้าร่วมเป็นภาคีอนุสัญญาว่าด้วยสิทธิเด็ก ค.ศ. 1989 ข้อ 7 และกติการะหว่างประเทศว่าด้วยสิทธิพลเมืองและสิทธิทางการเมือง ค.ศ. 1966 (ICCPR) ที่เด็กทุกคนต้องได้รับการจดทะเบียนทันทีภายหลังการเกิด และเด็กทุกคนมีสิทธิที่จะได้มา ซึ่งสัญชาติ

**2. เรื่อง ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (แก้ไขเพิ่มเติมให้บริษัทจำกัดดำเนินการได้ในประเด็นหุ้นกู้แปลงสภาพ การทยอยให้หุ้น (Vesting) สิทธิที่จะซื้อหุ้นในราคาที่กำหนด (ESOP) และหุ้นบุริมสิทธิ) และร่างพระราชบัญญัติกำหนดความผิดเกี่ยวกับห้างหุ้นส่วน จดทะเบียน ห้างหุ้นส่วนจำกัด บริษัทจำกัด สมาคม และมูลนิธิ (ฉบับที่ ..) พ.ศ. .... จำนวน 2 ฉบับ**

คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (แก้ไขเพิ่มเติมให้บริษัทจำกัดดำเนินการได้ในประเด็นหุ้นกู้แปลงสภาพ การทยอยให้หุ้น (Vesting) สิทธิที่จะซื้อหุ้นในราคาที่กำหนด (ESOP) และหุ้นบุริมสิทธิ) และร่างพระราชบัญญัติกำหนดความ ผิดเกี่ยวกับห้างหุ้นส่วนจดทะเบียน ห้างหุ้นส่วนจำกัด บริษัทจำกัด สมาคม และมูลนิธิ (ฉบับที่ ..) พ.ศ. .... จำนวน 2 ฉบับ ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานคณะกรรมการกำกับหลักทรัพย์และตลาดหลักทรัพย์ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. **ร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ ..) พ.ศ. .... (แก้ไขเพิ่มเติมให้บริษัทจำกัดดำเนินการได้ในประเด็นหุ้นกู้แปลงสภาพ การทยอยให้หุ้น (Vesting) สิทธิที่จะ ซื้อหุ้นในราคาที่กำหนด (ESOP) และหุ้นบุริมสิทธิ) เป็นการแก้ไขเพิ่มเติมประมวลกฎหมายแพ่งและพาณิชย์ บรรพ 3 ลักษณะ 22 หุ้นส่วนและบริษัท** มีดังนี้

1.1 แก้ไขเพิ่มเติมให้มีข้อยกเว้นสำหรับบริษัทจำกัดสามารถชี้ชวนให้ประชาชนซื้อหุ้นโดยอาศัยอำนาจตามกฎหมายว่าด้วยหลักทรัพย์และตลาดหลักทรัพย์

1.2 แก้ไขเพิ่มเติมให้ผู้ถือหุ้นสามารถชำระเงินค่าหุ้นโดยหักหนี้กับบริษัทได้ ใน 2 กรณี 1) กรณีทำตามมติพิเศษของที่ประชุมผู้ถือหุ้นและกรณีเป็นไปตามกฎหมายว่าด้วยหลักทรัพย์และตลาดหลักทรัพย์ หรือ 2) กรณีบริษัทปรับโครงสร้างหนี้ตามโครงการแปลงหนี้เป็นทุน

1.3 แก้ไขเพิ่มเติมให้บุริมสิทธิในหุ้นสามารถเปลี่ยนแปลงได้และแปลงหุ้นบุริมสิทธิเป็น หุ้นสามัญได้

1.4 แก้ไขเพิ่มเติมให้บริษัทเป็นเจ้าของถือหุ้นตนเองได้ในกรณีซื้อหุ้นคืนตามมติพิเศษของ ผู้ถือหุ้นในกรณีเข้าข้อยกเว้นตามกฎหมายว่าด้วยหลักทรัพย์และตลาดหลักทรัพย์

1.5 แก้ไขเพิ่มเติมให้บริษัทสามารถเสนอหุ้นให้กับผู้บริหารหรือพนักงานของบริษัทหรือเจ้าหนี้ของบริษัทได้โดยไม่ต้องเสนอให้ผู้ถือหุ้นเดิมก่อนได้

1.6 แก้ไขเพิ่มเติมให้มีข้อยกเว้นให้บริษัทจำกัดสามารถออกหุ้นกู้ได้โดยอาศัยอำนาจ ตามกฎหมายว่าด้วยหลักทรัพย์และตลาดหลักทรัพย์

2. **ร่างพระราชบัญญัติกำหนดความผิดเกี่ยวกับห้างหุ้นส่วนจดทะเบียน ห้างหุ้นส่วนจำกัด บริษัทจำกัด สมาคม และมูลนิธิ (ฉบับที่ ..) พ.ศ. ....** เป็นการแก้ไขพระราชบัญญัติกำหนดความผิดเกี่ยวกับห้างหุ้นส่วนจดทะเบียน ห้างหุ้นส่วนจำกัด บริษัทจำกัด สมาคมและมูลนิธิ พ.ศ. 2499 โดยกำหนดความผิดและบทกำหนดโทษในส่วนของการแปลงหุ้นบุริมสิทธิเป็นหุ้นสามัญ

**3. เรื่อง ร่างประกาศสภาความมั่นคงแห่งชาติ เรื่อง หลักเกณฑ์ วิธีการ เงื่อนไข และการยกเลิกการประกาศสถานการณ์อันเป็นภัยคุกคาม และการกำหนดระดับความร้ายแรงของภัยคุกคามในด้านการก่อการร้าย**

คณะรัฐมนตรีมีมติให้ความเห็นชอบในหลักการร่างประกาศสภาความมั่นคงแห่งชาติ เรื่อง หลักเกณฑ์ วิธีการ เงื่อนไข และการยกเลิกการประกาศสถานการณ์อันเป็นภัยคุกคาม และการกำหนดระดับความร้ายแรงของภัยคุกคามในด้านการก่อการร้าย ตามที่สำนักงานสภาความมั่นคงแห่งชาติ (สมช.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปประกอบพิจารณาด้วย แล้วดำเนินการต่อไปได้ **สาระสำคัญของร่างประกาศสภาความมั่นคงแห่งชาติ**

1. กำหนดบทนิยามคำว่า “สถานการณ์อันเป็นภัยคุกคามต่อความมั่นคงแห่งชาติ” หมายความว่า สถานการณ์ที่ก่อให้เกิดความไม่มั่นคง ซึ่งเป็นปัญหาที่มีความรุนแรง สลับซับซ้อน หากไม่ดำเนินการแก้ไขจะเกิดผลกระทบในวงกว้างต่อเอกราช อธิปไตยหรือที่กระทบต่อผลประโยชน์แห่งชาติ

2. กำหนดระดับความร้ายแรงของภัยคุกคามจากการก่อการร้ายเป็น 2 ระดับ ได้แก่ (1) ภัยคุกคามระดับเฝ้าระวัง ในกรณีสถานการณ์ที่การก่อการร้ายมีโอกาสเกิดขึ้นสูงและส่งผลกระทบต่อความมั่นคงและผลประโยชน์ของประเทศอย่างมาก และ (2) ภัยคุกคามระดับเฝ้าระวังพิเศษ ในกรณีสถานการณ์ที่การก่อการร้ายมีโอกาสเกิดขึ้นสูงสุดหรืออย่างแน่นอนและส่งผลกระทบต่อความมั่นคงและผลประโยชน์ของประเทศอย่างร้ายแรง

3. กำหนดหลักเกณฑ์ในการพิจารณาและประเมินระดับภัยคุกคามจากการก่อการร้าย ประกอบด้วย

3.1 เจตนา ประกอบด้วยวัตถุประสงค์ของผู้ก่อเหตุ และความมุ่งมั่นที่จะบรรลุวัตถุประสงค์นั้นของผู้ก่อเหตุ

3.2 ขีดความสามารถ ประกอบด้วยความรู้และความเชี่ยวชาญของผู้ก่อเหตุ และทรัพยากรของผู้ก่อเหตุ

3.3 สภาพแวดล้อม ประกอบด้วยระดับความดึงดูดของพื้นที่ เป้าหมาย มาตรการต่อต้านการก่อการร้ายของพื้นที่เป้าหมาย และผลกระทบจากการก่อการร้าย

4. กำหนดขั้นตอน วิธีการ เงื่อนไขการประกาศและการยกเลิกประกาศสถานการณ์อันเป็นภัยคุกคาม

4.1 ให้ สมช. ประชุมหารือกับหน่วยงานด้านการข่าวและความมั่นคงเพื่อประเมินสถานการณ์ตามหลักเกณฑ์ และให้ข้อเสนอแนะการประกาศระดับภัยคุกคามพร้อมทั้งความเห็นและแนวทางปฏิบัติที่เกี่ยวข้องต่อสภาความมั่นคงแห่งชาติ

4.2 พิจารณาการประเมินสถานการณ์เพื่อประกาศระดับภัยคุกคาม

4.3 ให้หน่วยงานของรัฐกำหนดมาตรการรองรับและแนวทางปฏิบัติที่เหมาะสมสอดคล้องกับระดับความร้ายแรงของภัยคุกคาม

5. ให้ยกเลิกประกาศสถานการณ์อันเป็นภัยคุกคามเมื่อสิ้นสุดห้วงระยะเวลาหรือมีประกาศยกเลิก หรือมีประกาศสถานการณ์ฉุกเฉินตามกฎหมายว่าด้วยการรักษาความมั่นคงภายในราชอาณาจักร กฎหมายว่าด้วยการบริหารราชการในสถานการณ์ฉุกเฉิน หรือกฎหมายว่าด้วยกฎอัยการศึก

6. การพิจารณาสถานการณ์ใดเข้าข่ายเป็นการก่อการร้ายให้เป็นไปตามความหมายของการก่อการร้ายตามมาตรา 135/1 แห่งประมวลกฎหมายอาญา

**4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด พ.ศ. .... ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ยธ. เสนอว่า พระราชบัญญัติแก้ไขเพิ่มเติมประมวลกฎหมายวิธีพิจารณาความแพ่ง (ฉบับที่ 30) พ.ศ. 2560 ได้ประกาศในราชกิจจานุเบกษาเมื่อวันที่ 6 กรกฎาคม 2560 มีผลใช้บังคับตั้งแต่วันที่ 4 กันยายน 2560 ซึ่งมีผลเป็นการยกเลิกบทบัญญัติเกี่ยวกับการขายทอดตลาด และมีบทบัญญัติใหม่โดยรวมถึงบทบัญญัติที่ให้อำนาจในการออกกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด จึงจำเป็นต้องปรับปรุงกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด พ.ศ. 2559 เพื่อให้สอดคล้องกับบทบัญญัติเกี่ยวกับการขายทอดตลาดที่มีการแก้ไขในประมวลกฎหมายวิธีพิจารณาความแพ่ง อันจะทำให้กระบวนการขายทอดตลาดของเจ้าพนักงานบังคับคดีเป็นไปด้วยความรวดเร็ว โปร่งใส เป็นธรรม มีประสิทธิภาพ และยังเป็นการเพิ่มช่องทางในการเสนอเรื่องให้คณะกรรมการกำหนดราคาทรัพย์พิจารณาในกรณีมีเหตุสมควรไม่ว่าเรื่องใด รวมทั้งทำให้ราคาที่ขายทอดตลาดมีความเหมาะสม เกิดความเป็นธรรมแก่คู่ความและผู้มีส่วนได้เสียมากยิ่งขึ้น

นอกจากนี้ การขายทอดตลาดยังปรากฏปัญหาและอุปสรรคบางประการ ได้แก่ เหตุในการพิจารณากำหนดราคาทรัพย์ของคณะกรรมการกำหนดราคาทรัพย์ยังไม่ครอบคลุมข้อเท็จจริงที่เกิดขึ้นทุกกรณี ผู้ซื้อทรัพย์ไม่ชำระราคาค่าซื้อทรัพย์ส่วนที่เหลืออันมีลักษณะเป็นการประวิงการบังคับคดี ทำให้กระบวนการขายทอดตลาดเกิดความล่าช้าและไม่มีประสิทธิภาพเท่าที่ควร สมควรปรับปรุงกฎกระทรวงดังกล่าว

**สาระสำคัญของร่างกฎกระทรวง**

ปรับปรุงกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด พ.ศ. 2559 ดังนี้

1. แก้ไขการอ้างอิงบทบัญญัติของประมวลกฎหมายวิธีพิจารณาความแพ่ง ที่ให้อำนาจในการออกกฎกระทรวง และเพิ่มเติมการอ้างอิงบทบัญญัติของรัฐธรรมนูญที่ให้มีบทบัญญัติเกี่ยวกับการจำกัดสิทธิและเสรีภาพของบุคคลได้

2. แก้ไขเกี่ยวกับการมีคำสั่งอนุญาตขายทอดตลาด การคัดค้านราคา และการผูกพันราคาในการขายทอดตลาด

3. แก้ไขหลักเกณฑ์การเสนอเรื่องให้คณะกรรมการกำหนดราคาทรัพย์พิจารณาให้มีความครอบคลุมมากยิ่งขึ้น

4. แก้ไขหลักเกณฑ์การวางหลักประกันพิเศษ ในกรณีที่ผู้ซื้อไม่วางชำระราคาส่วนที่เหลือ เพื่อลดการประวิงการบังคับคดี

**5. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ พ.ศ. 2559 รวม 6 ฉบับ**

คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ พ.ศ. 2559 รวม 6 ฉบับ ตามที่กระทรวงวิทยาศาสตร์และเทคโนโลยี (วท.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

**สาระสำคัญของร่างกฎกระทรวง**

1. **ร่างกฎกระทรวงกำหนดหลักเกณฑ์ วิธีการและเงื่อนไขในการขอรับใบอนุญาต การออกใบอนุญาต และการออกใบแทนใบอนุญาตในการนำกากกัมมันตรังสีเข้ามาในราชอาณาจักร และการส่งกากกัมมันตรังสีออกไปนอกราชอาณาจักร พ.ศ. ....** มีสาระสำคัญเป็นการกำหนดให้ผู้ที่ประสงค์จะนำเข้าหรือส่งออกกากกัมมันตรังสีต้องขอรับใบอนุญาตนำเข้ากากกัมมันตรังสี หรือใบอนุญาตส่งออกกากกัมมันตรังสีตามหลักเกณฑ์ที่กำหนด

2. **ร่างกฎกระทรวงกำหนดหลักเกณฑ์ วิธีการ และปริมาณในการปล่อยทิ้งกากกัมมันตรังสี**

**พ.ศ. ....** มีสาระสำคัญเป็นการกำหนดหลักเกณฑ์ วิธีการ และปริมาณของกากกัมมันตรังสีที่สามารถปล่อยทิ้งออกสู่สิ่งแวดล้อมได้

3. **ร่างกฎกระทรวงกำหนดหลักเกณฑ์ วิธีการ และเงื่อนไขการจัดการกากกัมมันตรังสีโดยผู้ก่อให้เกิดกากกัมมันตรังสีและกากกัมมันตรังสีที่ส่งให้หน่วยงานของรัฐจัดการ พ.ศ. ....** มีสาระสำคัญเป็นการกำหนดให้ผู้ก่อให้เกิดกากกัมมันตรังสีมีหน้าที่หลักในการจัดการกากกัมมันตรังสีที่เกิดจากการดำเนินการของตน

4. **ร่างกฎกระทรวงกำหนดหลักเกณฑ์และวิธีการเกี่ยวกับความปลอดภัยทางรังสี พ.ศ. ....**

มีสาระสำคัญเป็นการกำหนดให้การดำเนินการของผู้รับใบอนุญาตเกี่ยวกับวัสดุกัมมันตรังสีหรือเครื่องกำเนิดรังสีเป็นไปด้วยความปลอดภัย สามารถป้องกันอันตรายจากผลกระทบต่อประชาชนและสิ่งแวดล้อม

5. **ร่างกฎกระทรวงกำหนดหลักเกณฑ์และวิธีการเกี่ยวกับความมั่นคงปลอดภัยทางรังสี พ.ศ. ....** มีสาระสำคัญเป็นการยับยั้ง การป้องกัน การตรวจจับ การหน่วงเวลา และการเผชิญเหตุความมั่นคงปลอดภัย

6. **ร่างกฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาต การขอต่ออายุใบอนุญาต การออกใบอนุญาตและการต่ออายุใบอนุญาตเจ้าหน้าที่ดำเนินการทางเทคนิคเกี่ยวกับวัสดุนิวเคลียร์ พ.ศ. ....** มีสาระสำคัญเกี่ยวกับการกำหนดหลักเกณฑ์ วิธีการ และเงื่อนไขในการขอรับใบอนุญาตฯ เจ้าหน้าที่ดำเนินการทางเทคนิคเกี่ยวกับวัสดุนิวเคลียร์ เพื่อให้การกำกับดูแลวัสดุนิวเคลียร์และสถานประกอบการของผู้รับใบอนุญาตให้มีความปลอดภัย ความมั่นคงปลอดภัยและพิทักษ์วัสดุนิวเคลียร์

**6. เรื่อง ร่างกฎกระทรวงกำหนดอัตราค่าภาคหลวงแร่ พ.ศ. .... และร่างกฎกระทรวงกำหนดอัตราค่าธรรมเนียม พ.ศ. .... รวม 2 ฉบับ**

คณะรัฐมนตรีมีมติอนุมัติหลักการร่างกฎกระทรวงกำหนดอัตราค่าภาคหลวงแร่ พ.ศ. .... และร่างกฎกระทรวงกำหนดอัตราค่าธรรมเนียม พ.ศ. .... รวม 2 ฉบับตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงอุตสาหกรรมรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

1. **ร่างกฎกระทรวงกำหนดอัตราค่าภาคหลวงแร่ พ.ศ. ....** มีสาระสำคัญเป็นการกำหนดพิกัดอัตราค่าภาคหลวงแร่ ซึ่งจะเรียกเก็บจากผู้ถือประทานบัตร ผู้รับใบอนุญาตขุดหาแร่รายย่อย ผู้แจ้งการร่อนแร่ ผู้รับใบอนุญาตแต่งแร่ ผู้รับใบอนุญาตประกอบโลหกรรม หรือผู้รับใบอนุญาตครอบครองแร่ โดยได้จัดหมวดหมู่เป็นกลุ่มชนิดแร่ต่าง ๆ ได้แก่ แร่ดีบุก แร่ชนิดที่มีทังสติกออกไซด์ แร่ตะกั่ว แร่ทองคำ แร่รัตนชาติ และแร่อื่น ๆ ทั้งนี้ อัตราค่าภาคหลวงแร่แต่ละชนิดให้เป็นไปตามที่กำหนด

2. **ร่างกฎกระทรวงกำหนดอัตราค่าธรรมเนียม พ.ศ. ....** มีสาระสำคัญเป็นการกำหนดอัตราค่าธรรมเนียมการออกอาชญาบัตร ประทานบัตร และใบอนุญาตค่าธรรมเนียมรายปี ค่าธรรมเนียมการรังวัด ค่าธรรมเนียมการต่ออายุใบอนุญาต ประทานบัตร และค่าโอนสิทธิการทำเหมือง ค่าธรรมเนียมเบ็ดเตล็ด ค่าธรรมเนียมในการตรวจสอบ ทดลองหรือวิเคราะห์ทางวิทยาศาสตร์ เช่น ค่าวิเคราะห์ตรวจสอบตัวอย่างแร่ สินแร่ หรือธรณีวัตถุทางฟิสิกส์ ค่าวิเคราะห์ตัวอย่างแร่ หรือสินแร่ทางวิทยาศาสตร์เพื่อหาปริมาณ โดยอัตราค่าธรรมเนียมดังกล่าวไม่เกินอัตราค่าธรรมเนียมที่กำหนดไว้ในบัญชีอัตราค่าธรรมเนียมท้ายพระราชบัญญัติแร่ พ.ศ. 2560

**7. เรื่อง ร่างประกาศกระทรวงการคลัง เรื่อง กำหนดประเภทสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ตามมาตรา 23 วรรคหนึ่ง ได้รับยกเว้นจากบทบังคับแห่งมาตรา 23**

คณะรัฐมนตรีมีมติอนุมัติในหลักการร่างประกาศกระทรวงการคลัง เรื่อง กำหนดประเภทสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ตามมาตรา 23 วรรคหนึ่ง ได้รับยกเว้นจากบทบังคับแห่งมาตรา 23 ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

กค. เสนอว่า

1. กค. โดยกรมสรรพสามิต ได้มีการปรับปรุงกฎหมายที่ใช้ในการบริหารการจัดเก็บภาษี โดยการยกเลิกกฎหมายที่ใช้อยู่ในปัจจุบัน จำนวน 7 ฉบับ ได้แก่ พระราชบัญญัติภาษีสรรพสามิต พ.ศ. 2527 พระราชบัญญัติพิกัดอัตราภาษีสรรพสามิต พ.ศ. 2527 พระราชบัญญัติสุรา พ.ศ. 2493 พระราชบัญญัติยาสูบ พ.ศ. 2509 พระราชบัญญัติไพ่ พุทธศักราช 2486 พระราชบัญญัติจัดสรรเงินภาษีสรรพสามิต พ.ศ. 2527 และพระราชบัญญัติจัดสรรเงินภาษีสุรา พ.ศ. 2527 แล้วออกกฎหมายฉบับใหม่ **โดยตราเป็นพระราชบัญญัติภาษีสรรพสามิต พ.ศ. 2560 ซึ่งมีผลใช้บังคับแล้วเมื่อวันที่ 16 กันยายน 2560**

2. **โดยที่มาตรา 23 แห่งพระราชบัญญัติภาษีสรรพสามิต พ.ศ. 2560** กำหนดให้ในกรณีสินค้าที่ผู้ประกอบอุตสาหกรรมได้รับคืนหรือยกเว้นภาษีตามมาตรา 107 (3) (กรณีจำหน่ายสินค้าให้แก่ผู้ได้รับเอกสิทธิ์ตามข้อผูกพันที่ประเทศไทยมีอยู่ต่อองค์การสหประชาชาติ หรือตามกฎหมายระหว่างประเทศ หรือตามสัญญากับนานาประเทศ หรือทางการทูต ตามหลักถ้อยทีถ้อยปฏิบัติต่อกัน) ถ้าสินค้านั้นได้โอนไปเป็นของบุคคลอื่นที่ไม่มีเอกสิทธิ์ หรือเอกสิทธิ์ของผู้ได้รับเอกสิทธิ์นั้นสิ้นสุดลงโดยเหตุอื่นนอกจากความตาย สินค้านั้นจะต้องเสียภาษีโดยถือตามมูลค่าและปริมาณและอัตราภาษีที่เป็นอยู่ในวันโอนหรือวันที่เอกสิทธิ์สิ้นสุดลงเป็นเกณฑ์ในการคำนวณภาษี และ**กำหนดให้รัฐมนตรีโดยอนุมัติคณะรัฐมนตรีมีอำนาจประกาศกำหนดให้สินค้าบางประเภทหรือบางชนิดได้รับยกเว้นจากบทบัญญัติตามมาตรานี้ที่จะไม่ต้องเสียภาษีสรรพสามิตแม้จะมีการโอนไปยังบุคคลอื่นที่ไม่มีเอกสิทธิ์หรือเอกสิทธิ์ของผู้นั้นสิ้นสุด** โดยจะกำหนดหลักเกณฑ์และเงื่อนไขใด ๆ ไว้ด้วยก็ได้ **ซึ่งเป็นบทบัญญัติในลักษณะเดียวกับมาตรา 12 แห่งพระราชบัญญัติภาษีสรรพสามิต พ.ศ. 2527** ซึ่ง กค. ได้อาศัยอำนาจตามมาตรา 12 ดังกล่าว ออกประกาศกระทรวงการคลัง เรื่อง กำหนดให้สินค้าบางประเภทหรือบางชนิดซึ่งผู้ประกอบอุตสาหกรรมมีสิทธิได้รับคืนหรือยกเว้นภาษีตามมาตรา 12 วรรคหนึ่ง ได้รับยกเว้นจากบทบังคับแห่งมาตรา 12

3. ดังนั้น **ในการบริหารการจัดเก็บภาษีสรรพสามิตภายใต้พระราชบัญญัติภาษีสรรพสามิต พ.ศ. 2560 จึงควรมีการกำหนดยกเว้นภาษีในกรณีดังกล่าวเช่นเดิม และเห็นควรออกประกาศกระทรวงการคลัง เรื่อง กำหนดประเภทสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ตามมาตรา 23 วรรคหนึ่ง ได้รับยกเว้นจากบทบังคับแห่งมาตรา 23 โดยอาศัยอำนาจตามความในวรรคสามของมาตรา 23 แห่งพระราชบัญญัติภาษีสรรพสามิต พ.ศ. 2560**

4. ในการเสนอร่างประกาศกระทรวงการคลังในครั้งนี้ **ไม่มีผลกระทบต่อรายได้ภาษีแต่อย่างใด** เนื่องจากเป็นการกำหนดประกาศตามหลักเกณฑ์เดิมของพระราชบัญญัติภาษีสรรพสามิต พ.ศ. 2527 ซึ่งถูกยกเลิกโดยพระราชบัญญัติภาษีสรรพสามิต พ.ศ. 2560

**สาระสำคัญของร่างประกาศ**

กำหนดให้สินค้าดังต่อไปนี้ได้รับยกเว้นจากบทบังคับตามมาตรา 23 แห่งพระราชบัญญัติภาษีสรรพสามิต พ.ศ. 2560

1. สินค้าชนิดที่ใช้สิ้นเปลืองหรือใช้ส่วนตัวซึ่งผู้ประกอบอุตสาหกรรมได้รับคืน หรือยกเว้นภาษีตามมาตรา 107 (3) (กรณีจำหน่ายสินค้าให้แก่ผู้ได้รับเอกสิทธิ์ตามข้อผูกพันที่ประเทศไทยมีอยู่ต่อองค์การสหประชาชาติ หรือตามกฎหมายระหว่างประเทศ หรือตามสัญญากับนานาประเทศ หรือทางการทูตตามหลักถ้อยทีถ้อยปฏิบัติต่อกัน) บรรดาที่มีเหลืออยู่ในวันที่สินค้านั้นได้โอนไปเป็นของบุคคลอื่นที่ไม่มีเอกสิทธิ์หรือเอกสิทธิ์ของผู้ได้รับเอกสิทธิ์นั้นสิ้นสุดลงโดยเหตุอื่นนอกจากความตาย

2. สินค้าที่ใช้ในบ้านเรือนที่ครอบครองเกินสองปี

3. สินค้าที่พิสูจน์ให้เป็นที่พอใจอธิบดีว่าชำรุดหรือเสียหายจนไม่อาจจะซ่อมเพื่อใช้การต่อไปอีกได้

4. สินค้าอื่น ๆ ที่ครอบครองเกินห้าปี

ทั้งนี้ ร่างประกาศนี้ไม่ใช้บังคับแก่รถยนต์และยานพาหนะอย่างอื่นที่ใช้เครื่องยนต์

**8. เรื่อง ร่างระเบียบสำนักนายกรัฐมนตรี ว่าด้วยการช่วยเหลือเกษตรกรและผู้ยากจน (ฉบับที่ ..) พ.ศ. .... และร่างระเบียบสำนักนายกรัฐมนตรี ว่าด้วยกองทุนหมุนเวียนเพื่อการกู้ยืมแก่เกษตรกรและผู้ยากจน (ฉบับที่ ..) พ.ศ. .... รวม 2 ฉบับ**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยการช่วยเหลือเกษตรกรและผู้ยากจน (ฉบับที่ ..) พ.ศ. .... และร่างระเบียบสำนักนายกรัฐมนตรี ว่าด้วยกองทุนหมุนเวียนเพื่อการกู้ยืมแก่เกษตรกรและผู้ยากจน (ฉบับที่ ..) พ.ศ. .... รวม 2 ฉบับ ตามที่กระทรวงเกษตรและสหกรณ์ (กษ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสำนักงบประมาณไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบสำนักนายกรัฐมนตรี**

**1. ร่างระเบียบสำนักนายกรัฐมนตรี ว่าด้วยการช่วยเหลือเกษตรกรและผู้ยากจน (ฉบับที่ ..) พ.ศ. ....** มีสาระสำคัญ ดังนี้

1.1 ยกเลิกบทนิยาม “หน่วยงานของรัฐ” “เจ้าหน้าที่ของรัฐ” “สำนักงาน” “ธนาคาร” และ “อชก. ส่วนอำเภอ”

1.2 ยกเลิกอำนาจของคณะกรรมการช่วยเหลือเกษตรกรและผู้ยากจนในการแต่งตั้งคณะอนุกรรมการเพื่อช่วยดำเนินงาน (อชก.) ด้านต่าง ๆ เพื่อให้สอดคล้องกับร่างระเบียบตามข้อ 2

1.3 ยกเลิกอำนาจและหน้าที่ของ อชก. ตามระเบียบสำนักนายกรัฐมนตรี ว่าด้วยการช่วยเหลือเกษตรกรและผู้ยากจน พ.ศ. 2528 เพื่อให้สอดคล้องกับร่างระเบียบตามข้อ 2

**2. ร่างระเบียบสำนักนายกรัฐมนตรี ว่าด้วยกองทุนหมุนเวียนเพื่อการกู้ยืมแก่เกษตรกรและ ผู้ยากจน (ฉบับที่ ..) พ.ศ. ....** มีสาระสำคัญ ดังนี้

2.1 แก้ไขบทนิยาม “กรรมการ” ให้สอดคล้องกับมาตรา 18 แห่ง พระราชบัญญัติการบริหารทุนหมุนเวียน พ.ศ. 2558 และเพิ่มบทนิยาม “ผู้บริหารกองทุน”“พนักงาน” และ “ลูกจ้าง”

2.2 กำหนดให้มีคณะกรรมการบริหารกองทุนหมุนเวียนเพื่อการกู้ยืมแก่เกษตรกรและ ผู้ยากจน และกำหนดอำนาจหน้าที่ของคณะกรรมการดังกล่าว

2.3 กำหนดให้ในการประชุมคณะกรรมการฯ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด ถ้าประธานกรรมการไม่มาให้ที่ประชุมเลือกกรรมการคนหนึ่งเป็นประธาน และการวินิจฉัยชี้ขาดให้ถือเอาเสียงข้างมากของที่ประชุม ถ้าคะแนนเสียงเท่ากันให้ประธานออกเสียงอีกหนึ่งคะแนน

2.4 กำหนดให้คณะกรรมการมีอำนาจในการแต่งตั้งคณะอนุกรรมการเพื่อปฏิบัติการตามที่ได้รับมอบหมาย

**9. เรื่อง  ร่างประกาศกระทรวงพาณิชย์  เรื่อง กำหนดให้สินค้าที่ใช้ได้สองทางเป็นสินค้าที่ต้องขออนุญาตและกำหนดสินค้าที่ต้องปฏิบัติตามมาตรการจัดระเบียบในการส่งออกไปนอกราชอาณาจักร (ฉบับที่ 2) พ.ศ. ....**

                    คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กำหนดให้สินค้าที่ใช้ได้สองทางเป็นสินค้าที่ต้องขออนุญาตและกำหนดสินค้าที่ต้องปฏิบัติตามมาตรการจัดระเบียบในการส่งออกไปนอกราชอาณาจักร (ฉบับที่ 2) พ.ศ. ....   ตามที่กระทรวงพาณิชย์ (พณ.) เสนอ  และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา  โดยให้รับความเห็นของสำนักงานคณะกรรมการกฤษฎีกาไปประกอบการพิจารณาด้วย แล้วดำเนินการต่อไปได้

**พณ. เสนอว่า**

1. เนื่องจากประกาศกระทรวงพาณิชย์ เรื่อง กำหนดให้สินค้าที่ใช้ได้สองทางเป็นสินค้าที่

ต้องขออนุญาต และกำหนดสินค้าที่ต้องปฏิบัติตามมาตรการจัดระเบียบในการส่งออกไปนอกราชอาณาจักร พ.ศ. 2558  กำหนดให้การพิจารณาอนุญาตส่งออกต้องเป็นรายครั้งเท่านั้น  จึงไม่เอื้อต่อการส่งออกฯ หลายรายการต่อครั้งต่อสัปดาห์ของบริษัทขนาดใหญ่  และโดยที่ตามหลักสากลควรดำเนินการได้ โดยพิจารณาอนุญาตฯ รายปี (Bulk  License)  ซึ่งบริษัทดังกล่าวเหล่านั้นต้องมีระบบงานควบคุมสินค้าที่เกี่ยวข้องกับการแพร่ขยาย WMD  ภายในองค์กร (Internal  Compliance Program : ICP)  ตามหลักเกณฑ์ที่หน่วยงานภาครัฐกำหนดอย่างเคร่งครัด แต่ขณะนี้ ระบบ e - TMD  ไม่สามารถรองรับระบบงาน ICP ได้

                    2. ปัจจุบันสหภาพยุโรป (EU)  ได้ประกาศใช้ EU  List ปี 2016 ประกอบกับวันที่ 1 มกราคม 2560 กรมศุลกากรได้บังคับใช้พิกัดอัตราศุลกากรฉบับปี 2017 (HS Code 2016**)**ทำให้กรมการค้าต่างประเทศต้องปรับปรุงฐานข้อมูลบัญชีแนบท้ายประกาศกระทรวงพาณิชย์ฯ ดังนี้  (1) บัญชี DUI ตามบัญชี 1 แนบท้ายประกาศฯ ภายใต้ระบบงาน e-Classification จำนวน 1,692 รายการ และ (2) บัญชีรายการสินค้าที่เข้าข่าย DUI ตามบัญชี 2 แนบท้ายประกาศฯ ภายใต้ระบบงาน e-Non-DUI Self Certification จำนวน 1,865 รายการให้เป็นปัจจุบัน

3. นอกจากนี้  จะต้องแก้ไขประกาศ ระเบียบฯ ต่าง ๆ  ภายใต้ประกาศกระทรวงพาณิชย์ดังกล่าว เพื่อให้ไทยสามารถควบคุมการส่งออกและนำผ่าน DUI  ได้ตามข้อมติฯ รวมทั้งอำนวยความสะดวกให้การอนุญาตส่งออกฯ รายปีสำหรับบริษัทขนาดใหญ่ได้ จำนวน 11 ฉบับ และเพื่อเป็นการเตรียมความพร้อมให้ภาคเอกชน (Industry  Outreach)  มีระยะเวลาในการทดลองใช้ระบบงานที่พัฒนาขึ้นใหม่เพื่อไม่ให้เป็นอุปสรรคต่อการใช้งานระบบ e-TMD  เดิม (ปัจจุบัน e-TCWMD)  จึงมีความจำเป็นจะต้องเลื่อนกำหนดวันที่ใช้บังคับของประกาศกระทรวงพาณิชย์ จากเดิมที่กำหนดให้ใช้บังคับตั้งแต่วันที่ 1 มกราคม พ.ศ. 2561 เป็นต้นไป เป็น “กำหนดให้ใช้บังคับตั้งแต่วันที่ 1 มกราคม พ.ศ. 2562 เป็นต้นไป”

**สาระสำคัญของร่างประกาศ**เป็นการแก้ไขเพิ่มเติมวันใช้บังคับของประกาศกระทรวงพาณิชย์ เรื่อง กำหนดให้สินค้าที่ใช้ได้สองทางเป็นสินค้าที่ต้องขออนุญาต  และกำหนดสินค้าที่ต้องปฏิบัติตามมาตรการจัดระเบียบในการส่งออกไปนอกราชอาณาจักร พ.ศ. 2558 **โดยกำหนดให้มีผลใช้บังคับตั้งแต่วันที่ 1 มกราคม พ.ศ. 2562  เป็นต้นไป**

|  |
| --- |
| **เศรษฐกิจ- สังคม** |

**10. เรื่อง การเพิ่มอัตราข้าราชการตั้งใหม่ของสำนักงานคณะกรรมการพัฒนาการเศรษฐกิจและสังคมแห่งชาติ**

คณะรัฐมนตรีมีมติอนุมัติดังนี้

1. อนุมัติการเพิ่มอัตราข้าราชการตั้งใหม่ของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ตามมติคณะกรรมการกำหนดเป้าหมายและนโยบายกำลังคนภาครัฐ ในการประชุมครั้งที่ 5/2560 เมื่อวันที่ 20 กันยายน 2560 ตามที่สำนักงาน ก.พ. ในฐานะกรรมการและเลขานุการร่วมคณะกรรมการกำหนดเป้าหมายและนโยบายกำลังคนภาครัฐเสนอ

2. สศช. เร่งรัดเสนอร่างพระราชบัญญัติพัฒนาการเศรษฐกิจและสังคมแห่งชาติ (ฉบับใหม่) ให้คณะรัฐมนตรีพิจารณาโดยเร็ว นอกจากนี้ สศช. ควรให้ความสำคัญกับการพัฒนาองค์กรให้เป็นองค์กรคลังสมอง (Excellent Think Tank) ของรัฐบาลในด้านการพัฒนาเศรษฐกิจและสังคมของประเทศและเป็นองค์กรที่มีบุคลากรที่มีศักยภาพสูง และเพื่อให้บรรลุเป้าหมายดังกล่าว ให้ สศช. พิจารณาสรรหาบุคลากรจากทุนรัฐบาลเพื่อดึงดูดผู้มีศักยภาพสูงที่กำลังศึกษาอยู่ในสถาบันการศึกษาภายในประเทศ (Undergraduate Intelligence Scholarship Program : UiS) เข้ามาบรรจุเป็นข้าราชการตามที่ได้รับการอนุมัติอัตรากำลังในครั้งนี้ด้วย

**สาระสำคัญของเรื่อง**

สำนักงาน ก.พ. ในฐานะกรรมการและเลขานุการร่วม คปร. รายงานว่า

คปร. ในการประชุมครั้งที่ 5/2560 เมื่อวันที่ 20 กันยายน 2560 ได้พิจารณาคำขอเพิ่มอัตราข้าราชการตั้งใหม่ของ สศช. แล้วมีมติ ดังนี้

1. อนุมัติเป็นหลักการสนับสนุนอัตราข้าราชการตั้งใหม่ให้กับ สศช. จำนวน 88 อัตรา (สำหรับข้าราชการตั้งใหม่ระดับปฏิบัติการหรือชำนาญการ) เพื่อปฏิบัติตามภารกิจที่เพิ่มขึ้นเกี่ยวกับการจัดทำยุทธศาสตร์ชาติและการปฏิรูปประเทศตามนโยบายของรัฐบาล โดยให้นำอัตราว่างข้าราชการ จำนวน 1 อัตรา จากสำนักงานสภา ที่ปรึกษาเศรษฐกิจและสังคมแห่งชาติมากำหนดเพิ่มใหม่ในจำนวนนี้ด้วย ทั้งนี้ ให้มีผลไม่ก่อนวันที่กฎกระทรวงแบ่งส่วนราชการ สศช. ฉบับใหม่มีผลใช้บังคับ

2. ไม่ให้นำอัตราตำแหน่งข้าราชการที่ได้รับจัดสรรจำนวนดังกล่าวไปยุบเลิกเพื่อปรับปรุงการกำหนดตำแหน่งเป็นระดับสูงขึ้น

**11. เรื่อง ขอความเห็นชอบโครงการตลาดประชารัฐ**

คณะรัฐมนตรีมีมติเห็นชอบโครงการตลาดประชารัฐตามที่กระทรวงมหาดไทย (มท.) เสนอ ดังนี้

1. ให้ดำเนินโครงการตลาดประชารัฐภายใต้ความร่วมมือระหว่าง มท. กระทรวงพาณิชย์ (พณ.)

กระทรวงเกษตรและสหกรณ์ กระทรวงการคลัง กระทรวงอุตสาหกรรม ธนาคารเพื่อการเกษตรและสหกรณ์การเกษตร (ธ.ก.ส.) และบริษัท ประชารัฐรักสามัคคี จำกัด โดยบูรณาการตลาดประชารัฐทั้ง 8 ประเภท ภายใต้โครงการตลาดประชารัฐ และให้ดำเนินการพร้อมกันตั้งแต่วันที่ 1 ธันวาคม 2560 โดยมีรายละเอียดดังนี้

* 1. พัฒนาพื้นที่ตลาดใหม่ ขยายพื้นที่การตลาดเดิม และ/หรือ เพิ่มวันทำการเพื่อให้

ผู้ประกอบการรายใหม่ได้มีโอกาสค้าขายต่อไป

* 1. ส่งเสริมให้เกษตรกร ผู้มีรายได้น้อย และผู้ประกอบการที่ได้รับความเดือดร้อนจากการ

ไม่มีสถานที่ค้าขายให้มีพื้นที่การค้าขาย โดยให้ส่วนราชการที่ดูแลตลาดแต่ละประเภทรับลงทะเบียนผู้ประกอบการรายใหม่ ตั้งแต่วันที่ 1 พฤศจิกายน 2560

* 1. ดำเนินงานโครงการฯ โดยใช้งบประมาณของแต่ละหน่วยงานที่ได้รับการจัดสรรตาม

งบประมาณรายจ่ายประจำปีงบประมาณ ทั้งนี้ ส่วนราชการสามารถขอรับการจัดสรรงบประมาณเพิ่มเติมเพื่อดำเนินโครงการฯ ตามกรอบและแนวทางที่สำนักงบประมาณกำหนดไว้

* 1. รายงานผลการดำเนินงานให้ มท. เพื่อประเมินโครงการฯ ต่อไป

1. ให้ พณ. และบริษัท ประชารัฐรักสามัคคี จำกัด มีหน้าที่ส่งเสริมการตลาด การประชาสัมพันธ์

การค้าขาย การท่องเที่ยว รวมทั้งการสร้างแรงกระตุ้นการขายภายใต้การส่งเสริมตลาดประชารัฐต้องชมเพิ่มขึ้นให้ครอบคลุมตลาดประชารัฐทุกประเภทที่เข้าร่วมโครงการตลาดประชารัฐ

**สาระสำคัญของเรื่อง**

มท. รายงานว่า

1. มท. ได้ประชุมหารือร่วมกับหน่วยงานภาครัฐและเอกชนที่เกี่ยวข้อง ได้แก่ พณ. ธ.ก.ส. กรม

ส่งเสริมการปกครองส่วนท้องถิ่น กรมการพัฒนาชุมชน กรมการปกครอง องค์การตลาด มท. กรุงเทพมหานคร (กทม.) และภาคเอกชนที่เป็นคณะทำงานการพัฒนาเศรษฐกิจฐานรากและประชารัฐ (E3) เมื่อวันที่ 11 ตุลาคม 2560 เพื่อบูรณาการโครงการที่ดำเนินการเกี่ยวกับตลาดที่อยู่ในความรับผิดชอบ โดยเพิ่มศักยภาพการบริหารจัดการด้วยวิธีการขยายพื้นที่ตลาดที่มีอยู่เดิมและตลาดที่มีการสร้างขึ้นใหม่ให้แก่เกษตรกร ผู้มีรายได้น้อย ผู้ประกอบการ ที่เดือดร้อนจากการไม่มีสถานที่ค้าขาย และผู้ประกอบการรายใหม่ ภายใต้ชื่อโครงการ “ตลาดประชารัฐ”

1. โครงการฯ มีรายละเอียดโดยสรุป ดังนี้

|  |  |
| --- | --- |
| **หัวข้อ** | **รายละเอียด** |
| แนวคิดของโครงการฯ | 1. ส่งเสริมให้มีพื้นที่การตลาดใหม่ 2. ส่งเสริมให้ประชาชนมีพื้นที่ค้าขายเพิ่มมากขึ้นโดยขยายผลพื้นที่เดิม 3. ส่งเสริมผู้ประกอบการแต่ละกลุ่มประเภทสินค้า (สินค้าเกษตร   สินค้า OTOP SMEs วิสาหกิจชุมชน ร้านอาหาร หาบเร่ แผงลอย)   1. ส่งเสริมผู้ประกอบการแต่ละระดับ 2. ช่วยเหลือผู้ประกอบการที่เดือดร้อนจากการไม่มีสถานที่ค้าขาย 3. ดำเนินการครอบคลุมพื้นที่ในกรุงเทพมหานคร ปริมณฑล และ   ภูมิภาค   1. เปิดโอกาสผู้ประกอบการในการพัฒนาและแข่งขัน |
| หลักการของโครงการฯ | 1. ร่วมบูรณาการทุกหน่วยงานที่เกี่ยวข้องในรูปแบบตลาดประชารัฐ 2. สร้างพื้นที่ให้ผู้ซื้อและผู้ขายมาพบกันอย่างเป็นธรรมชาติโดยรุกเข้า   ไปหาผู้ซื้อ   1. ช่วยให้มีการลดต้นทุนทางการตลาดอย่างเหมาะสม 2. ภาคเอกชนมีส่วนร่วมเปิดตลาดประชารัฐ โดยเฉพาะผู้ค้า Modern   Trade   1. ขึ้นทะเบียนผู้ประกอบการรายใหม่ ให้แยกจากผู้ประกอบการเดิม   อย่างชัดเจน   1. ยกระดับสินค้าทุกประเภทให้มีคุณภาพมาตรฐานที่ปลอดภัย |
| ประเภทตลาดประชารัฐภายใต้โครงการฯ | 1. **ตลาดประชารัฐ Green Market** ดำเนินการโดย **องค์การตลาด**  แนวคิด : เปิดพื้นที่ตลาดใหม่ ขยายพื้นที่ตลาดเดิม กระจายอยู่ในภูมิภาคยกระดับมาตรฐานสินค้าทางการเกษตรและอาหารปลอดภัย  พื้นที่ดำเนินการ : ตลาดขององค์การตลาด มท. จำนวน 3 แห่ง ซึ่งมีงบประมาณดำเนินการแล้ว และจะดำเนินการในปีงบประมาณ 2561 ได้แก่  (1) ตลาดตลิ่งชัน กทม. ผู้เช่าเดิม 163 แผง พื้นที่เช่าใหม่ 126 แผง และพื้นที่ว่างหมุนเวียน 111 แผง  (2) ตลาดบางคล้า จังหวัดฉะเชิงเทรา ผู้เช่าเดิม 16 แผง พื้นที่เช่าใหม่ 154 แผง และพื้นที่ว่างหมุนเวียน 150 แผง  (3) ตลาดลำพูน จังหวัดลำพูน เช่าเดิม 10 แผง พื้นที่เช่าใหม่ 244 แผง และพื้นที่ว่างหมุนเวียน 586 แผง  กลุ่มเป้าหมาย : กลุ่มเกษตรกร/ผู้ประกอบอาหารรายใหม่ ซึ่งแยกเป็น 3 ตลาด โดยเมื่อรวมตลาด 3 แห่ง มีจำนวนกลุ่มผู้ประกอบการรายใหม่ประมาณ 847 ราย |
|  | 2. **ตลาดประชารัฐไทยช่วยไทยคนไทยยิ้มกัน** ดำเนินการโดย **กรมการพัฒนาชุมชน**  แนวคิด : บริหารจัดการพื้นที่เดิม เพิ่มผู้ประกอบการ โดยขยายพื้นที่และวันดำเนินการ โดยเพิ่มจากทุกวันจันทร์ พุธ และ ศุกร์ เป็นอีกอย่างน้อย 1 วัน (วันอังคาร และ/หรือ พฤหัสบดี) เพื่อให้เกษตรกรนำผลผลิตมาขายร่วมกับ พณ.  พื้นที่ดำเนินการ : ครอบคลุมพื้นที่จังหวัดและอำเภอ จำนวน 2,155 แห่ง  กลุ่มเป้าหมาย : กลุ่มเกษตรกรนำผลผลิตมาขายเอง กลุ่มเครือข่าย OTOP กลุ่มวิสาหกิจชุมชน ร้านอาหาร หาบเร่แผงลอย เพิ่มขึ้นจากเดิมประมาณ 10 - 20 รายต่อแห่ง รวมตลาด 2,155 แห่ง กลุ่มผู้ประกอบการรายใหม่ประมาณ 21,550 ราย |
|  | 3. **ตลาดประชารัฐท้องถิ่นสุขใจ** ดำเนินการโดย **กรมส่งเสริมการปกครองท้องถิ่น**  แนวคิด : (1) บริหารจัดการเพิ่มพื้นที่การขายในตลาดเดิม ปรับเปลี่ยนโครงสร้างการบริหารตลาด ลดค่าธรรมเนียนการเช่า เปิดโอกาสให้เกษตรกรนำผลิตผลมาขายเอง (2) เพิ่มวันทำการ โดยเฉพาะตลาดถนนคนเดินเดิม และ (3) ยกเว้นค่าธรรมเนียมให้ผู้ค้ารายใหม่ โดยเฉพาะเกษตรกรที่นำผลผลิตมาค้าขายเอง  พื้นที่ดำเนินการ : ตลาดขององค์กรปกครองส่วนท้องถิ่น (อปท.) ทั่วประเทศ จำนวน 3,822 แห่ง  กลุ่มเป้าหมาย : กลุ่มเกษตรกรในพื้นที่ อปท. และกลุ่มประมงพื้นบ้านเพิ่มขึ้นจากเดิมประมาณ 10 – 20 รายต่อแห่ง รวมตลาด 3,822 แห่ง กลุ่มผู้ประกอบการรายใหม่ ประมาณ 45,864 ราย |
|  | 4. **ตลาดประชารัฐ กทม. คืนความสุข** ดำเนินการโดย **กทม.**  แนวคิด : จัดที่ทำการค้าเพื่อช่วยเหลือผู้ประกอบการที่เดือดร้อนจากการไม่มีสถานที่ค้าขาย จำนวน 11,033 ราย รวมทั้งจัดจำหน่ายสินค้า OTOP ของทั้ง 50 เขต ใน กทม.  พื้นที่ดำเนินการ : มีทั้งหมด 14 แห่ง เปิดดำเนินการแล้ว 5 แห่ง คือ  (1) ใต้ทางด่วนพงษ์พระราม จำนวน 340 ราย  (2) หน้าภัตตาคารกุ้งหลวง จำนวน 30 ราย  (3) บริเวณใกล้สถาบันเทคโนโลยีปทุมวัน จำนวน 146 ราย  (4) ลานจอดรถข้างสวนลุมพินี จำนวน 137 ราย  (5) พื้นที่ตรงข้ามวัดสุทธิวราราม (ซอยเจริญกรุง 60) จำนวน 44 ราย  กลุ่มเป้าหมาย : กลุ่มเกษตรกร ผู้ประกอบการที่เดือดร้อนจากการไม่มีที่สถานที่ค้าขาย รวมตลาด 14 แห่ง กลุ่มผู้ประกอบการรายใหม่ประมาณ 11,033 ราย |
|  | 5. **ตลาดประชารัฐของดีจังหวัด** ดำเนินการโดย **จังหวัด และบริษัท ประชารัฐรักสามัคคี จำกัด**  แนวคิด : (1) การจำหน่ายสินค้าที่มีความโดดเด่นในพื้นที่ สินค้าตามฤดูกาล สินค้าล้นตลาด เช่น ตลาดปลา ผลไม้ ข้าวสาร (2) การส่งเสริมการท่องเที่ยวของจังหวัด และ (3) การแลกเปลี่ยนการขายสินค้าระหว่างจังหวัด  พื้นที่ดำเนินการ : บริเวณหน้าศาลากลางจังหวัด หน้าที่ว่าการอำเภอและสถานที่ราชการที่มีศักยภาพ และสถานที่ท่องเที่ยว อย่างน้อย จังหวัดละ 1 ครั้ง  กลุ่มเป้าหมาย : กลุ่มเกษตรกร/SMEs ผู้มีรายได้น้อย เพิ่มขึ้นจากเดิมประมาณ 100 - 200 รายต่อแห่ง รวมตลาด 76 แห่ง กลุ่มผู้ประกอบการรายใหม่ประมาณ 15,200 ราย |
|  | 6. **ตลาดประชารัฐ Modern Trade** ดำเนินการโดย **พณ. จังหวัดและบริษัท ประชารัฐรักสามัคคี จำกัด**  แนวคิด : พณ. จังหวัด และบริษัท ประชารัฐรักสามัคคี จำกัด ขอความร่วมมือเอกชนและห้างสรรพสินค้าในพื้นที่ที่ร่วมโครงการฯ ดำเนินการในลักษณะสร้างคุณค่าร่วมกับสังคม (Creating Shared Value - CSV) เพื่อให้ผู้ประกอบการระดับชุมชน เกษตรกร ได้มีโอกาสค้าขายในห้างสรรพสินค้า โดยขอยกเว้นค่าสถานที่ และเป็นโอกาสเชิงรุกหาลูกค้า  พื้นที่ดำเนินการ : พื้นที่เอกชนและห้างสรรพสินค้าในพื้นที่ร่วมโครงการฯ อย่างน้อยจังหวัดละ 1 แห่ง  กลุ่มเป้าหมาย : กลุ่มเกษตรกรและผู้ประกอบการทุกประเภทที่ผ่านการคัดเลือก เพิ่มขึ้นจากเดิมประมาณ 50 – 100 รายต่อแห่ง (ทั้งนี้ขึ้นอยู่กับพื้นที่ห้างสรรพสินค้า) รวมตลาด 76 แห่ง กลุ่มผู้ประกอบการรายใหม่ประมาณ 3,800 ราย |
|  | **7. ตลาดประชารัฐของดีวิถีชุมชน ธ.ก.ส.** ดำเนินการโดย **ธ.ก.ส.**  แนวคิด : เพิ่มพื้นที่ทางการตลาดบริเวณหน้าธนาคาร สร้าง  มาตรฐานสินค้า เปิดพื้นที่ค้าขายสินค้า บริเวณสถานีน้ำมัน ปตท. และบางจาก การทำ Matching product กับ ธ.ก.ส. สาขาอื่น  พื้นที่ดำเนินการ : ดำเนินการบริเวณหน้า ธ.ก.ส. จำนวน 146 แห่ง  และบริเวณหน้าอาคาร ธ.ก.ส. สำนักงานใหญ่ 1 แห่ง รวมผู้ประกอบการทั้งหมด 1,128 ราย  กลุ่มเป้าหมาย : กลุ่มเกษตรกรผู้มีรายได้น้อย และลูกค้าของ  ธ.ก.ส. เพิ่มขึ้นจากเดิมประมาณ 10-20 รายต่อแห่ง รวมตลาด 147 แห่ง กลุ่มผู้ประกอบการรายใหม่ประมาณ 1,470 ราย |
|  | **8. ตลาดประชารัฐต้องชม**  ดำเนินการโดย **พณ.**  แนวคิด : ส่งเสริมการตลาด การประชาสัมพันธ์ในตลาดชุมชนที่มี  ความพร้อมมีอัตลักษณ์ของท้องถิ่น การท่องเที่ยวชุมชน กระตุ้นการค้าขาย ดำเนินการในปี 2559-2560 จำนวน 154 แห่ง และในปี 2561 คาดว่าจะเพิ่มเติม 77 แห่ง (77 จังหวัด)  พื้นที่ดำเนินการ : ตลาดน้ำ / ตลาดในแหล่งท่องเที่ยว จังหวัดละ 1  แห่ง (77 แห่ง)  กลุ่มเป้าหมาย : กลุ่มเกษตรกร กลุ่มผู้ค้ากับนักท่องเที่ยว กลุ่ม  ร้านอาหาร กลุ่มผู้ประกอบการในชุมชน เพิ่มขึ้นจากเดิมประมาณ 10-20 รายต่อแห่ง รวมตลาด 154 แห่ง กลุ่มผู้ประกอบการรายใหม่ประมาณ 3,080 ราย |
| การดำเนินงานเพื่อขับเคลื่อนโครงการฯ | 1. รัฐบาลดำเนินการเพิ่มภาพลักษณ์ใหม่ให้กับตลาดที่มีอยู่ใน   ความดูแลของส่วนราชการต่าง ๆ (Rebrandind) รวมทั้งจัดทำตรา สัญลักษณ์โครงการและจัดทำความร่วมมือ (MOU) ระหว่างส่วนราชการ ที่เกี่ยวข้อง   1. หน่วยงานราชการส่วนกลางที่เกี่ยวข้องดำเนินการจัดทำสื่อ   ประชาสัมพันธ์ผ่านโทรทัศน์ วิทยุและสื่อต่าง ๆ เพื่อสร้างกระแสการรับรู้ให้กับผู้ขายและผู้ซื้อ รวมทั้งจัดทำ Website/Application ข้อมูลตลาด ทั่วประเทศ   1. จังหวัดและหน่วยงานที่เกี่ยวข้องดำเนินการติดประกาศให้กับ   เกษตรกรและผู้ประกอบการมาลงทะเบียนเป็นผู้ประกอบการรายใหม่ ประชาสัมพันธ์ตลาดในพื้นที่ให้ประชาชนทราบ รวมถึงประชาสัมพันธ์การบริหารจัดการตลาดที่มีความโดดเด่น น่าสนใจ |
| ผลที่คาดว่าจะได้รับ | 1. ผู้ที่ลงทะเบียนทุกกลุ่มที่เป็นผู้ประกอบการรายใหม่ มีพื้นที่ทำ   การค้าขายเพิ่มขึ้น จำนวน 102,844 ราย   1. มีการสร้างภาพลักษณทางการตลาดใหม่และตลาดมีการขยาย   พื้นที่ค้าขายและวันทำการ โดยเพิ่มสถานที่จำหน่ายสินค้าเกษตรปลอดภัย ที่เข้าร่วมโครงการ จำนวน 6,447 แห่ง |

|  |
| --- |
| **ต่างประเทศ** |

**12. เรื่อง การส่งกองกำลังทหารช่างเข้าร่วมในภารกิจ United Nations Mission in South Sudan (UNMISS)**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบการส่งเจ้าหน้าที่ทหารไทย จำนวน 1 กองร้อยทหารช่างก่อสร้าง (ทางระดับ) เข้าร่วมภารกิจ United Nations Mission in South Sudan (UNMISS)และการส่งเจ้าหน้าที่ทหาร ตำรวจ และบุคลากรในด้านอื่น ๆ เพิ่มเติมในอนาคต เมื่อมีคำขอของสหประชาชาติในเรื่องเดียวกันนี้ รวมถึงการจัดกำลังพลเพิ่มเติมหรือเปลี่ยนแปลงการจัดกำลังที่เกี่ยวข้องกับการปฏิบัติภารกิจ การสับเปลี่ยนกำลังตามวงรอบจนกว่าจะสิ้นสุดภารกิจหรือตลอดห้วงที่สหประชาชาติยังคงร้องขอการสนับสนุนจากไทยในภารกิจเดียวกัน

2. เห็นชอบให้เจ้าหน้าที่ที่เข้าร่วมภารกิจดังกล่าวได้รับสิทธิในการนับเวลาราชการเป็นทวีคูณ ตามมาตรา 24 แห่งพระราชบัญญัติบำเหน็จบำนาญข้าราชการ พ.ศ. 2494 รวมถึงสิทธิในการพิจารณาบำเหน็จพิเศษในเวลาเหตุฉุกเฉินตามข้อบังคับกระทรวงกลาโหมว่าด้วยการพิจารณาบำเหน็จพิเศษในเวลาเหตุฉุกเฉิน พ.ศ. 2529 ตลอดช่วงปฏิบัติภารกิจและให้การปฏิบัติหน้าที่ของเจ้าหน้าที่ดังกล่าวถือเป็นการปฏิบัติราชการพิเศษตามที่กระทรวงกลาโหม (กห.) กำหนด ทั้งนี้ ให้ครอบคลุมถึงเจ้าหน้าที่ของ กห. ที่เข้าไปยังพื้นที่ปฏิบัติการเพื่อการส่งกำลังบำรุง การตรวจเยี่ยมหรือปฏิบัติงาน หรือหน้าที่อื่นใดตามที่ผู้บังคับบัญชามอบหมาย โดยให้เริ่มนับระยะเวลาตั้งแต่วันที่เริ่มการเคลื่อนย้ายออกจากที่ตั้งปกติ หรือประเทศไทยเพื่อไปปฏิบัติภารกิจในสาธารณรัฐเซาท์ซูดาน จนกระทั่งถึงวันที่เสร็จสิ้นภารกิจและเคลื่อนย้ายกลับสู่ที่ตั้งปกติหรือประเทศไทย

3. เห็นชอบหลักการสนับสนุนเงินทดรองราชการเพื่อเป็นงบประมาณในการดำเนินการให้กับการเข้าร่วมภารกิจ UNMISS ในวงเงิน 450 ล้านบาท โดยให้ กห. ทำความตกลงกับกระทรวงการคลัง (กค.) ในการเบิกจ่ายงบประมาณต่อไป

4. เห็นชอบการจัดทำบันทึกความเข้าใจและความตกลงอื่น ๆ ระหว่างรัฐบาลไทยและสหประชาชาติ โดยมีรายละเอียด ดังนี้

4.1 ให้ กห.จัดทำบันทึกความเข้าใจระหว่างรัฐบาลไทยและสหประชาชาติว่าด้วยการสนับสนุนทรัพยากรในภารกิจรักษาสันติภาพของสหประชาชาติในสาธารณรัฐเซาท์ซูดาน โดยหากจำเป็นต้องปรับ แก้ไขบันทึกความเข้าใจดังกล่าว ในประเด็นที่มิใช่สาระสำคัญหรือขัดต่อผลประโยชน์ของไทย ให้ กห. ดำเนินการได้เอง แล้วจึงรายงานให้คณะรัฐมนตรีทราบ

4.2 หากมีความจำเป็นต้องมีการจัดทำข้อตกลงเสริม (Supplementary Arrangements) ประกอบบันทึกความเข้าใจในประเด็นที่มิใช่สาระสำคัญหรือขัดต่อผลประโยชน์ของไทย และเป็นการดำเนินการภายใต้ข้อกำหนดในบันทึกความเข้าใจ ให้ กห. ดำเนินการได้เอง แล้วจึงรายงานให้คณะรัฐมนตรีทราบ

4.3 ให้เอกอัครราชทูตผู้แทนถาวรแห่งประเทศไทยประจำสหประชาชาติ ณ นครนิวยอร์ค หรือผู้แทน เป็นผู้ลงนามในบันทึกความเข้าใจฯ

4.4 ให้ กต. จัดทำหนังสือมอบอำนาจเต็ม (Full Powers) ให้แก่ผู้ลงนามตามข้อ 4.3

**สาระสำคัญของเรื่อง**

**กต. รายงานว่า**

กองร้อยทหารช่างก่อสร้าง (ทางระดับ) ที่จะส่งไปเข้าร่วมในภารกิจ UNMISS มีจำนวน 1 กองร้อย มีกำลังพลประมาณ 268 นาย โดยอาจมีการเปลี่ยนแปลงจำนวนกำลังพลภายหลังจากการหารือกับสหประชาชาติในรายละเอียดเล็กน้อย กองกำลังทหารช่างนี้จะมีภารกิจหลักอยู่ในกรุงจูบา สาธารณรัฐเซาท์ซูดาน ซึ่งมีความปลอดภัยสูงและมีกองกำลังของรวันดาคุ้มกันอยู่ด้วย

การดำเนินการหลังจากคณะรัฐมนตรีให้ความเห็นชอบ ได้แก่ การจัดทำบันทึกความเข้าใจและความตกลงอื่น ๆ กับสหประชาชาติ การสำรวจพื้นที่การตรวจและเตรียมการฝึกกองกำลัง และการส่งกองกำลังล่วงหน้าลงพื้นที่ภายในเดือนธันวาคม 2560 ส่วนกองกำลังในส่วนที่เหลือจะส่งพื้นที่ภายในเดือนมกราคม 2561

สำหรับค่าใช้จ่าย สหประชาชาติเป็นผู้สนับสนุนงบประมาณสำหรับการส่งกองกำลังเข้าร่วมภารกิจ UNMISS โดยรัฐบาลไทยจะต้องสำรองค่าใช้จ่ายไปก่อนและสหประชาชาติจะเบิกจ่ายงบประมาณชำระคืน (reimbursement) ให้ประมาณ 307 ล้านบาทต่อวงรอบ 1 ปี ซึ่งกองบัญชาการกองทัพไทยพิจารณาแล้ว **เห็นควรขออนุมัติเงินทดรองราชการในวงเงิน 450 ล้านบาท เพื่อเป็นงบประมาณสำหรับหมุนเวียนให้การส่งบำรุง และสับเปลี่ยนกำลังเป็นไปโดยเรียบร้อย**ในกรณีที่สหประชาชาติเบิกจ่ายงบประมาณให้กับรัฐบาลไทยล่าช้า รวมทั้งค่าใช้จ่ายอื่น ๆ ที่ไม่เข้าข่ายได้รับงบประมาณคืนจากสหประชาชาติให้ครอบคลุมระยะเวลา 1 ปีครึ่ง

**13. เรื่อง ร่างบันทึกความเข้าใจว่าด้วยการผ่านแดนสินค้าระหว่างกรมศุลกากรแห่งราชอาณาจักรไทย และกรมศุลกากรและสรรพสามิตแห่งราชอาณาจักรกัมพูชา**

คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

1. เห็นชอบร่างบันทึกความเข้าใจว่าด้วยการผ่านแดนสินค้าระหว่างกรมศุลกากรแห่งราชอาณาจักรไทย และกรมศุลกากรและสรรพสามิตแห่งราชอาณาจักรกัมพูชา

2. อนุมัติให้อธิบดีกรมศุลกากรเป็นผู้ลงนามในร่างบันทึกความเข้าใจฯ และอนุมัติให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ในการลงนามร่างบันทึกความเข้าใจฯ ดังกล่าว

**สาระสำคัญของเรื่อง**

กค. รายงานว่า

1. ร่างบันทึกความเข้าใจฯ กำหนดให้ภาคีคู่สัญญาแต่ละฝ่ายจะต้องอำนวยความสะดวกในการขนส่งสินค้าผ่านแดน โดยไม่ทำให้เกิดความล่าช้าในขั้นตอนการผ่านแดน ซึ่งสินค้าที่ดำเนินพิธีการศุลกากรสำหรับผ่านแดนจะไม่ต้องชำระค่าอากร หากปฏิบัติตามกฎหมายหรือระเบียบของประเทศที่มีการผ่านแดน นอกจากค่าธรรมเนียมหรือภาระที่เกี่ยวข้องกับการขนส่ง หรือบริการอื่น ๆ

2. สินค้าผ่านแดนจะต้องขนส่งผ่านที่ทำการพรมแดนที่กำหนดไว้เป็นคู่กัน ตามรายการในภาคผนวกของบันทึกความเข้าใจฯ ดังนี้

|  |  |  |
| --- | --- | --- |
| **ลำดับ** | **ประเทศกัมพูชา** | **ประเทศไทย** |
| 1 | จามเยียม (จังหวัดเกาะกง) | บ้านหาดเล็ก (จังหวัดตราด) |
| 2 | ปอยเปต (จังหวัดบันทายมีชัย) | บ้านคลองลึก (จังหวัดสระแก้ว) |
| 3 | ตวง (จังหวัดพระตะบอง) | บ้านแหลม (จังหวัดจันทบุรี) |
| 4 | ปรม (จังหวัดไพลิน) | บ้านผักกาด (จังหวัดจันทบุรี) |
| 5 | จวม (จังหวัดอุดรมีชัย) | ช่องสะงำ (จังหวัดศรีสะเกษ) |
| 6 | โอร์เสม็ด (จังหวัดอุดรมีชัย) | ช่องจอม (จังหวัดสุรินทร์) |

การเปลี่ยนแปลงแก้ไขภาคผนวกต้องได้รับความเห็นชอบร่วมกัน และเส้นทางภายในประเทศสำหรับการผ่านแดนของสินค้าจะต้องกำหนดโดยภาคีแต่ละฝ่าย

**14. เรื่อง การประชุมสภารัฐมนตรีสมาคมแห่งมหาสมุทรอินเดีย ครั้งที่ 17 ณ เมืองเดอร์บัน ประเทศแอฟริกาใต้**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างแถลงการณ์เดอร์บัน (Durban Communiqué) และหากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคณะรัฐมนตรีพิจารณาอีกครั้ง

2. อนุมัติให้รัฐมนตรีว่าการกระทรวงการต่างประเทศ หรือผู้แทนที่ได้รับมอบหมายเป็นหัวหน้าคณะผู้แทนไทยเข้าร่วมการประชุมสภารัฐมนตรีแห่งมหาสมุทรอินเดีย (Indian Ocean Rim Association-IORA) ครั้งที่ 17 และร่วมรับรองแถลงการณ์เดอร์บันในที่ประชุม

**สาระสำคัญของเรื่อง**

กต. รายงานว่า

1. รัฐบาลแอฟริกาใต้ในฐานะประธาน IORA ซึ่งรับช่วงต่อมาจากอินโดนีเซียจะเป็นเจ้าภาพจัดการประชุมสภารัฐมนตรี IORA ครั้งที่ 17 และการประชุมต่าง ๆ ที่เกี่ยวข้องระหว่างวันที่ 14-18 ตุลาคม 2560 ณ เมืองเดอร์บัน ประเทศแอฟริกาใต้ โดยที่ประชุมจะรับรองแถลงการณ์เดอร์บัน (Durban Communiqué) ซึ่งเป็นเอกสารผลลัพธ์การประชุม รวมทั้งจะมีการส่งมอบวาระการเป็นประธาน IORA จากอินโดนีเซียให้แก่แอฟริกาใต้ (วาระการเป็นประธาน ค.ศ. 2017-2019) และร่วมขอบคุณอินโดนีเซีย อดีตประธานในการเป็นเจ้าภาพจัดการประชุมผู้นำเพื่อเฉลิมฉลองการครบรอบ 20 ปีการก่อตั้ง IORA เมื่อเดือนมีนาคม 2560 ทั้งนี้ รัฐมนตรีว่าการกระทรวงการต่างประเทศได้มอบหมายให้รัฐมนตรีช่วยว่าการกระทรวงการต่างประเทศเป็นหัวหน้าคณะผู้แทนไทยเข้าร่วมการประชุมดังกล่าว

2. ร่างแถลงการณ์ฯ เป็นการแสดงเจตนารมณ์ร่วมกันของสมาชิก มีสาระสำคัญสรุปได้ ดังนี้

2.1 การส่งเสริมความร่วมมือในระดับภูมิภาคและการรวมตัวทางเศรษฐกิจ โดยเฉพาะการส่งเสริมและสนับสนุนวิสาหกิจขนาดกลางและขนาดย่อม

2.2 ยืนยันความมุ่งมั่นต่อความเสมอภาคทางเพศและการสร้างเสริมสตรีในด้านเศรษฐกิจ ซึ่งเป็นประเด็นคาบเกี่ยว (cross-cutting issue) ของ IORA

2.3 ส่งเสริมการจัดตั้งคณะทำงานด้านเศรษฐกิจภาคทะเล เพื่อนำไปสู่การสร้างเสริมเศรษฐกิจภาคทะเลให้เป็นแหล่งสร้างการเติบโต การพัฒนา นวัตกรรมและการสร้างงานร่วมกัน

2.4 ตระหนักถึงการเพิ่มขึ้นของกิจกรรม IORA ภายใต้กองทุนพิเศษ และเรียกร้องให้สมาชิกทุกประเทศและประเทศคู่เจรจาให้เงินสนับสนุนกองทุนพิเศษพร้อมทั้งสนับสนุนให้ประเทศสมาชิกใช้กองทุน พิเศษเพื่อการดำเนินการโครงการในสาขาที่ IORA ให้ความสำคัญซึ่งจะนำไปสู่การพัฒนาที่มีประชาชนเป็นศูนย์กลางของภูมิภาค

2.5 สนับสนุนการปรับความสัมพันธ์กับประเทศคู่เจรจาใหม่ และสนับสนุนให้ประเทศคู่เจรจาขยายและเพิ่มพูนความสัมพันธ์กับประเทศสมาชิก IORA เพื่อการพัฒนาและผลประโยชน์ร่วมกัน ตลอดจนส่งเสริมให้ประเทศสมาชิกมีปฏิสัมพันธ์กับองค์การสหประชาชาติและหน่วยงานพิเศษของสหประชาชาติมากยิ่งขึ้น

**15. เรื่อง ขอความเห็นชอบหลักเกณฑ์ รูปแบบ วิธีการ และเงื่อนไขในการดำเนินการจัดการศึกษาของสถาบันอุดมศึกษาที่มีศักยภาพสูงจากต่างประเทศ**

                   คณะรัฐมนตรีมีมติเห็นชอบหลักเกณฑ์ รูปแบบ วิธีการ และเงื่อนไข ในการดำเนินการจัดการศึกษาของสถาบันอุดมศึกษาที่มีศักยภาพสูงจากต่างประเทศ ตามที่กระทรวงศึกษาธิการ (ศธ.) เสนอ

**สาระสำคัญของเรื่อง**

                   ศธ. รายงานว่า ศธ. โดยสำนักงานคณะกรรมการการอุดมศึกษา (สกอ.) ในฐานะฝ่ายเลขานุการ คพอต. ได้จัดทำหลักเกณฑ์ รูปแบบ วิธีการ และเงื่อนไขในการดำเนินการจัดการศึกษาของสถาบันอุดมศึกษาที่มีศักยภาพสูงจากต่างประเทศตามคำสั่งหัวหน้าคณะรักษาความสงบแห่งชาติดังกล่าว โดยมีสาระสำคัญ ดังนี้

                   1. สถาบันอุดมศึกษาที่มีศักยภาพสูงจากต่างประเทศที่เข้ามาดำเนินการจัดการศึกษาในประเทศไทยต้องได้รับการรับรองในสาขาวิชาจากการจัดอันดับของ Quacquarelli Symonds (QS) หรือ Times Higher Education (THE) หรือหน่วยงานอื่น ๆ ตามที่ คพอต. เห็นชอบ และต้องจัดการเรียนการสอนในหลักสูตรที่เป็นประโยชน์และมีความสำคัญต่อการพัฒนาประเทศไทยตามประกาศคณะกรรมการพัฒนาการจัดการศึกษา โดยสถาบันอุดมศึกษาที่มีศักยภาพสูงจากต่างประเทศ เรื่อง การกำหนดศาสตร์วิทยาการและสาขาวิชาที่เป็นประโยชน์และมีความสำคัญต่อการพัฒนาประเทศที่สถาบันอุดมศึกษาที่มีศักยภาพสูงจากต่างประเทศสามารถจัดการศึกษาในประเทศไทย

                   2. สถาบันอุดมศึกษาที่มีศักยภาพสูงจากต่างประเทศที่ได้รับอนุญาตให้เข้ามาจัดการศึกษาระดับอุดมศึกษาในประเทศไทยในหลักสูตร/สาขาวิชาใด ต้องดำเนินการจัดการเรียนการสอนตามรูปแบบ หลักสูตร รายวิชา และคณาจารย์ตามกระบวนการและคุณภาพเดียวกับที่จัดการเรียนการสอนของหลักสูตร สาขาวิชานั้น ในวิทยาเขตหลัก (Main Campus) ของสถาบันอุดมศึกษานั้น

                   3. สถาบันอุดมศึกษาที่มีศักยภาพสูงจากต่างประเทศที่ประสงค์จะเข้ามาจัดการศึกษาในระดับอุดมศึกษาในประเทศไทย ต้องยื่นแบบฟอร์มคำขอจัดตั้งสถาบันอุดมศึกษาที่มีศักยภาพสูงจากต่างประเทศพร้อมหลักฐานที่เกี่ยวข้อง ต่อคณะอนุกรรมการพิจารณาคำขอจัดตั้งสถาบันอุดมศึกษาที่มีศักยภาพสูงจากต่างประเทศ ตามแบบฟอร์มที่สำนักงานคณะกรรมการการอุดมศึกษากำหนด

                   4. สถาบันอุดมศึกษาที่มีศักยภาพสูงจากต่างประเทศต้องจัดการศึกษาเฉพาะในเขตพื้นที่ระเบียงเศรษฐกิจพิเศษภาคตะวันออก (Eastern Economic Corridor : EEC) โดยไม่สามารถเปิดวิทยาเขตเพื่อจัดการศึกษานอกพื้นที่ได้ เว้นแต่ได้รับความเห็นชอบจาก คพอต. ซึ่งการจัดการศึกษาดังกล่าวต้องเป็นการดำเนินการร่วมกับสถาบันอุดมศึกษาของรัฐและเป็นการดำเนินการเพื่อประโยชน์ในการส่งเสริม สนับสนุน หรือพัฒนาการจัดการศึกษาภายในเขตพื้นที่ระเบียงเศรษฐกิจพิเศษภาคตะวันออก รวมถึงต้องจัดให้มีบริการที่เหมาะสมเพื่อประโยชน์ต่อการจัดการเรียนการสอนของนักศึกษา และใช้ประโยชน์ได้อย่างเสมอภาคเช่นเดียวกับนักศึกษาของสถาบันอุดมศึกษาในวิทยาเขตหลัก (Main Campus)

**16. เรื่อง ขอความเห็นชอบร่างเอกสารแนวความคิดในกรอบการประชุมรัฐมนตรีกลาโหมอาเซียน และการลงนามในร่างปฏิญญาร่วมของรัฐมนตรีกลาโหมอาเซียน**

คณะรัฐมนตรีมีมติเห็นชอบตามที่กระทรวงกลาโหม (กห.) เสนอดังนี้

1. เห็นชอบร่างเอกสารแนวความคิดในกรอบการประชุมรัฐมนตรีกลาโหมอาเซียน จำนวน 10 ฉบับ และร่างปฏิญญาร่วมของรัฐมนตรีกลาโหมอาเซียนด้านความร่วมมือเพื่อรับมือกับความเปลี่ยนแปลงและการมีส่วนร่วมกับโลก จำนวน 1 ฉบับ

2. มอบหมายให้รองนายกรัฐมนตรี (พลเอก ประวิตร วงษ์สุวรรณ) และรัฐมนตรีว่าการกระทรวงกลาโหม หรือผู้แทนเป็นผู้รับรองร่างเอกสารแนวความคิดฯ และลงนามในร่างปฏิญญาร่วมฯ

ทั้งนี้ ในกรณีที่มีความจำเป็นจะต้องปรับปรุงถ้อยคำหรือสาระสำคัญของร่างเอกสารแนวความคิดฯ และร่างปฏิญญาร่วมฯ ที่คณะรัฐมนตรีได้เคยอนุมัติหรือเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือให้ความเห็นชอบ ให้สามารถดำเนินการได้โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย

**สาระสำคัญของเรื่อง**

**ร่างเอกสารแนวความคิดฯ จำนวน 10 ฉบับ** ได้แก่

1. เอกสารความร่วมมือในกรอบการประชุมรัฐมนตรีกลาโหมอาเซียน แผนปฏิบัติงาน 3 ปี พ.ศ. 2560-2562 [ADMM Three-Year Work Program (2017-2019)]

2. เอกสารแนวความคิดว่าด้วยความคิดริเริ่มของแผนงานที่มีในกรอบการประชุม ADMM และในกรอบการประชุม ADMM-Plus (Concept Paper on ADMM and ADMM-Plus Initiatives)

3. เอกสารแนวความคิดว่าด้วยการปฏิบัติสำหรับการปฏิสัมพันธ์ทางทะเล (Concept Paper on the Guidelines for Maritime Interaction)

4. เอกสารแนวความคิดว่าด้วยหลักการสำหรับการแลกเปลี่ยนการศึกษาและการฝึกในกรอบการประชุม ADMM (Principles for ADMM-wide Education and Training Exchanges)

5. เอกสารแนวความคิดว่าด้วยการปรับปรุงคณะทำงานผู้เชี่ยวชาญด้านต่าง ๆ ในกรอบการประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจาให้มีประสิทธิภาพมากยิ่งขึ้น [Concept Paper on Streamlining ADMM-Plus Experts’ Working Groups (EWGs)]

6. เอกสารแนวความคิดว่าด้วยการจัดการประชุม ADMM-Plus เป็นประจำทุกปี (Concept Paper on the Annualisation of the ADMM-Plus)

7. แนวทางการตอบสนองต่อคำขอจากประเทศคู่เจรจาสำหรับการจัดการประชุมรัฐมนตรีกลาโหมอาเซียนกับรัฐมนตรีกลาโหมประเทศคู่เจรจาเป็นรายประเทศอย่างไม่เป็นทางการ (Guidelines Regarding the Conduct of ADMM’s Informal Engagements or Meetings with Plus Countries)

8. พิธีสารที่ 2 ของเอกสารแนวความคิดด้านพิธีการของการประชุม ADMM และ ADMM-Plus (2nd Protocol to the Concept Papers on the Establishment of ADMM and ADMM-Plus)

9. เอกสารแนวความคิดว่าด้วยการเสริมสร้างความเชื่อมโยงระหว่างการประชุม ADMM และเครือข่ายสถาบันความมั่นคงและการป้องกันประเทศอาเซียน [Concept Paper on Enhancing the Linkages between ADMM and the Network of ASEAN Defence and Security Institutions (NADI)]

10. เอกสารแนวความคิดว่าด้วยแนวทางปฏิบัติเมื่อเกิดเหตุการณ์อากาศยานทหารบินเผชิญหน้ากัน (Concept Paper : Guidelines on Air Encounters between Military Aircraft)

**ร่างปฏิญญาร่วมของรัฐมนตรีกลาโหมอาเซียนด้านความร่วมมือเพื่อรับมือกับความเปลี่ยนแปลงและการมีส่วนร่วมกับโลก** (Joint Declaration of the ASEAN Defence Ministers on Partnering for Change, Engaging the World) ได้เน้นย้ำในเรื่องสำคัญต่าง ๆ เช่น

1. สนธิสัญญามิตรภาพและความร่วมมือในเอเชียตะวันออกเฉียงใต้

2. ความรับผิดชอบของทุกส่วนที่เกี่ยวข้องในปฏิญญาว่าด้วยแนวปฏิบัติของภาคีในทะเลจีนใต้

3. ความร่วมมือด้านโลจิสติกส์และเพิ่มประสิทธิภาพในปฏิบัติการความร่วมมือพหุภาคีด้านการให้ความช่วยเหลือด้านมนุษยธรรมและการบรรเทาภัยพิบัติ การปฏิบัติการรักษาสันติภาพ และการต่อต้านการกระทำอันเป็นโจรสลัด ภายใต้กรอบการสนับสนุนการส่งกำลังบำรุงร่วมในกรอบอาเซียน

4. การสนับสนุนการสร้างปฏิสัมพันธ์ระหว่างบุคลากรของหน่วยงานด้านความมั่นคงประเทศสมาชิกอาเซียน ผ่านทางโครงการปฏิสัมพันธ์ทางทหารระหว่างประเทศสมาชิกอาเซียน

5. การแลกเปลี่ยนการฝึกและศึกษาระหว่างหน่วยงานด้านความมั่นคงและการทหาร เพื่อเป็นการพัฒนาขีดความสามารถของบุคลากรและสมรรถนะโดยรวมของประเทศสมาชิกอาเซียนเพื่อการเผชิญหน้ากับความ ท้าทายด้านความมั่นคงต่าง ๆ

|  |
| --- |
| **แต่งตั้ง** |

**17. เรื่อง การแต่งตั้งข้าราชการพลเรือนสามัญประเภทวิชาการระดับทรงคุณวุฒิ (กระทรวงเกษตรและสหกรณ์)**

คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นายสุชาติ หาญชนะชัยกูล** ผู้เชี่ยวชาญด้านวิศวกรรมชลประทาน (ด้านบำรุงรักษา) (วิศวกรชลประทานเชี่ยวชาญ) กรมชลประทาน ให้ดำรงตำแหน่ง ผู้ทรงคุณวุฒิด้านวิศวกรรมชลประทาน (ด้านบำรุงรักษา) (วิศวกรชลประทานทรงคุณวุฒิ) กรมชลประทาน กระทรวงเกษตรและสหกรณ์ ตั้งแต่วันที่ 15 มีนาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่ วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**18. เรื่อง แต่งตั้งรองประธานกรรมการคนที่สองและกรรมการผู้ทรงคุณวุฒิในคณะกรรมการกองทุนสนับสนุนการสร้างเสริมสุขภาพ**

คณะรัฐมนตรีมีมติอนุมัติตามที่รองนายกรัฐมนตรี (พลเรือเอก ณรงค์ พิพัฒนาศัย) ประธานกรรมการกองทุนสนับสนุนการสร้างเสริมสุขภาพ (สสส.) เสนอแต่งตั้งรองประธานกรรมการคนที่สองและกรรมการผู้ทรงคุณวุฒิในคณะกรรมการ สสส. รวม 9 คน ดังนี้

1. **นายวีระพันธ์ สุพรรณไชยมาตย์** รองประธานกรรมการคนที่สอง

2. **นายคำนวณ อึ้งชูศักดิ์** กรรมการผู้ทรงคุณวุฒิจากภาคเอกชน ด้านการสร้างเสริมสุขภาพ

3. **นายพิทยา จินาวัฒน์** กรรมการผู้ทรงคุณวุฒิ ด้านการพัฒนาชุมชน

4. **นายวิเชษฐ์ พิชัยรัตน์** กรรมการผู้ทรงคุณวุฒิจากภาคเอกชน ด้านการสื่อสารมวลชน

5. **นางทิชา ณ นคร** กรรมการผู้ทรงคุณวุฒิจากภาคเอกชน ด้านการศึกษา

6. **รองศาสตราจารย์ปัญญา ไข่มุก** กรรมการผู้ทรงคุณวุฒิจากภาคเอกชน ด้านการกีฬา

7. **นางจิรพร วิทยศักดิ์พันธุ์** กรรมการผู้ทรงคุณวุฒิจากภาคเอกชน ด้านศิลปวัฒนธรรม

8. **นายไพโรจน์ แก้วมณี** กรรมการผู้ทรงคุณวุฒิ ด้านกฎหมาย

9. **นายสัมพันธ์ ศิลปนาฎ** กรรมการผู้ทรงคุณวุฒิจากภาคเอกชน ด้านการบริหาร

ทั้งนี้ ตั้งแต่วันที่ 17 ตุลาคม 2560 เป็นต้นไป

**19. เรื่อง แต่งตั้งกรรมการผู้ช่วยรัฐมนตรี**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นางหิรัญญา สุจินัย** เป็นกรรมการผู้ช่วยรัฐมนตรี โดยให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำสำนักนายกรัฐมนตรี

................